b'\n_START_ARTICLE_\nPremogar (Vo\xc5\xa1njak)\n_START_SECTION_\n1. dejanje\n_START_PARAGRAPH_\nRudnik je dobil novega ravnatelja, Drenova, ki ga Sivec dobro pozna; pred 25 leti mu je bil pohotne\xc5\xbe zapeljal dekle in jo nose\xc4\x8do zavrgel, Sivec se je z njo poro\xc4\x8dil in jo re\xc5\xa1il sramote, njenega sina Toneta pa ima rad, kot da je njegov. Zdaj je napo\xc4\x8dil \xc4\x8das osvete, saj so premogarji brutalno izkori\xc5\xa1\xc4\x8dani. Zato Sivec nasprotuje poroki Jerice in Jurija, kajti poro\xc4\x8deni rudarji, obremenjeni s kopico otrok, so \xc5\xa1e na slab\xc5\xa1em od drugih, potrpeti morajo vse, vodstvo pa to izrablja, Sivec skli\xc4\x8de premogarje, jih spomni na su\xc5\xbeenjsko trpljenje, ki ga morajo prena\xc5\xa1ati, in predlaga stavko. Nekateri imajo pomisleke, a ko Luka prinese vest, da je novi ravnatelj zni\xc5\xbeal pla\xc4\x8de, se ogor\xc4\x8deni odlo\xc4\x8dijo za \xc5\xa1trajk. Sivec jih pozove k slo\xc5\xbenosti in neustra\xc5\xa1nosti, zadoni uporna premogarska pesem.\n_START_SECTION_\n2. dejanje\n_START_PARAGRAPH_\nTone iz ljubezni do Roze pove Barki\xc4\x8du, kaj se kuha med delavci. Barki\xc4\x8d je zaskrbljen, bil je zoper zni\xc5\xbeanje pla\xc4\x8d, saj dobro ve, kako te\xc5\xbeko premogarji \xc5\xbeivijo. Toda Drenov je trd, ho\xc4\x8de se uveljaviti pred predpostavljenimi, Abeles pa je \xc5\xa1e huj\xc5\xa1i, zanimajo ga samo mastne dividende. Ker Barki\xc4\x8d ne more prepre\xc4\x8diti krivice, odpove slu\xc5\xbebo in pove, kaj delavci nameravajo. Strahopetni Abeles je ves iz sebe, Drenov pa takoj obvesti oro\xc5\xbenike in vojsko: puntarje je treba brez usmiljenja potla\xc4\x8diti. Ko pride delavsko odposlanstvo, Drenov tako grobo zavrne vse njihove zahteve, da med rudarji zavre, Sivec celo dvigne kladivo nanj. Oro\xc5\xbeniki Sivca vklenejo, vojska pa s streli ukroti mno\xc5\xbeico, en premogar je ubit. Sivec zagrozi Drenovu: Danes si ti zmagal, a \xc5\xa1e se bova sre\xc4\x8dala in tedaj gorje ti!\n_START_SECTION_\n3. dejanje\n_START_PARAGRAPH_\nS stavko so rudarji nekaj malega dosegli in se vrnili na delo, prva izmena zapu\xc5\xa1\xc4\x8da rove, druga prihaja, izmenjujejo si novice: Sivec se je vrnil iz zapora. Ta razmi\xc5\xa1lja le o ma\xc5\xa1\xc4\x8devanju, ostal je brez dela in ne more ve\xc4\x8d skrbeti za dru\xc5\xbeino. V obupu sklene, da bo Drenova in sebe z dinamitom pokon\xc4\x8dal, prej pa mora poskrbeti za rudarje v rovih. Udari na zvon za preplah, \xc4\x8de\xc5\xa1 da je v rudnik vdrla voda, rudarji zbe\xc5\xbee, Sivec pa se skrije in \xc4\x8daka na Drenova. Ta res pride pogledat, kaj se dogaja; Sivec mu v obraz vr\xc5\xbee vse njegove zlo\xc4\x8dine in krivice, pove mu tudi za Toneta, nato pa vr\xc5\xbee patrono, da se oba v dimu zgrudita.\n_START_SECTION_\n4. dejanje\n_START_PARAGRAPH_\nDrenova in Sivca so re\xc5\xa1ili, oba sta bila le la\xc5\xbeje po\xc5\xa1kodovana, resnico pa Sivec zaupa le Barki\xc4\x8du, s katerim sta se vedno dobro razumela. Barki\xc4\x8d pove, da je od nesre\xc4\x8de Drenov ves druga\xc4\x8den, rudarjem je obljubil bolj\xc5\xa1i zaslu\xc5\xbeek, rad pa bi se tudi pogovoril s Sivcem. Res pride do sre\xc4\x8danja in Drenov izpove svojo \xc5\xbeeljo: sam je, nima rodbine, rad bi Toneta priznal za svojega, ga re\xc5\xa1il bede in te\xc5\xbekega dela, obenem pa bo poskrbel tudi za Siv\xc4\x8devo dru\xc5\xbeino in tako popravil svoj mladostni greh. Sivcu je te\xc5\xbeko, s Tonetom sta si vedno bila kot pravi o\xc4\x8de in sin, a ne bo se ustavljal njegovi sre\xc4\x8di, fant naj se odlo\xc4\x8di sam. Ko Tone izve resnico, ne okleva: Drenov mu je tujec in tak naj tudi ostane, njegov pravi o\xc4\x8de je Sivec in ne bo ga zapustil, sre\xc4\x8do pa bo iskal v krogu, kjer je bil rojen in vzgojen! Drenov mora oditi praznih rok, Sivec pa sre\xc4\x8den zdru\xc5\xbei roke Jerice in Jurija ter Toneta in Roze: ne bo jim lahko, a v dvoje bo la\xc5\xbeje vzdr\xc5\xbeati, tudi njemu je pomagala zvesta dru\xc5\xbeica. pridejo rudarji, vsi bodo prispevali, da Sivcu in njegovim ne bo ni\xc4\x8d manjkalo. Sivec se jim ganjen zahvali in jim daje pogum: Napo\xc4\x8dil bo \xc4\x8das enake pravice za vse! On je ne bo u\xc4\x8dakal, kmalu bo zaspal za ve\xc4\x8dno, pod zemljo ne bo kopal, ampak mirno le\xc5\xbeal, re\xc5\xa1en vseh nadlog ...'